b"\n_START_ARTICLE_\nMaria Basilides\n_START_SECTION_\nBiografia\n_START_PARAGRAPH_\nMaria Basilides va n\xc3\xa9ixer el dia 11 de novembre de 1886 a la poblaci\xc3\xb3 de Jolsva, que en aquella \xc3\xa8poca pertanyia al Regne d'Hongria, integrat dins l'imperi austrohongar\xc3\xa8s. Va estudiar amb Josef S\xc3\xadk a l\xe2\x80\x99Acad\xc3\xa8mia de M\xc3\xbasica de Budapest entre els anys 1905 i 1911. Una critica del seu concert de graduaci\xc3\xb3 elogiava la seva bella veu de mezzosoprano, que tendia cap a contralt. El mateix any 1911 debut\xc3\xa0 en el paper de Poppea de l\xe2\x80\x99\xc3\xb2pera Quo Vadis?, del compositor franc\xc3\xa8s Jean Nougu\xc3\xa8s, al Teatre Municipal de Budapest, instituci\xc3\xb3 en la que Maria Basilides tingu\xc3\xa9 l\xe2\x80\x99oportunitat d\xe2\x80\x99interpretar els papers d\xe2\x80\x99Azucena (Il trovatore), Carmen, Mignon o Ulrica (Un ballo in maschera), fins que l\xe2\x80\x99any 1915 va ser contractada per l\xe2\x80\x99\xc3\x92pera Nacional d'Hongria, teatre on va ser una de les estrelles m\xc3\xa9s brillants, i on va estar vinculada fins a la seva mort._NEWLINE_A l\xe2\x80\x99\xc3\x92pera Nacional, amb el guiatge del director d\xe2\x80\x99orquestra Istv\xc3\xa1n Kerner, que va descobrir el gran potencial de Maria Basilides, va anar perfeccionant les seves interpretacions, comen\xc3\xa7ant l\xe2\x80\x99any 1917, amb el paper de l\xe2\x80\x99Orfeo, de Christoph Willibald Gluck, i continuant en el paper de Clitemnestra de l\xe2\x80\x99\xc3\xb2pera Iphig\xc3\xa9nie en Aulide, tamb\xc3\xa9 de Gluck, impressionant el p\xc3\xbablic amb la seva veu i interpretaci\xc3\xb3. Una fita important de la seva carrera fou la seva primera interpretaci\xc3\xb3, l\xe2\x80\x99any 1921, del personatge de Dalila, de l\xe2\x80\x99\xc3\xb2pera Samson et Dalila de Camille Saint-Sa\xc3\xabns. De mica en mica, el repertori de Maria Basilides s'an\xc3\xa0 ampliant. Va ser la primera Marfa en l\xe2\x80\x99estrena de la Khov\xc3\xa0nsxina de Modest M\xc3\xbassorgski a Hongria. Tamb\xc3\xa9 destac\xc3\xa0 en el paper de Gertr\xc3\xbad, de l\xe2\x80\x99\xc3\xb2pera B\xc3\xa1nk B\xc3\xa1n, del compositor hongar\xc3\xa8s Ferenc Erkel o en el de la Comtessa, a la La dama de piques de Piotr Ilitx Txaikovski._NEWLINE_Paral\xc2\xb7lelament, sempre sota la direcci\xc3\xb3 d\xe2\x80\x99Istv\xc3\xa1n Kerner, en aquells anys, Maria Basilides particip\xc3\xa0 en diversos concerts interpretant obres de Ludwig van Beethoven, com ara la Novena Simfonia o la Missa Solemnis, per\xc3\xb2 tamb\xc3\xa9 \xc3\xa0ries de concert o lieder del mestre alemany._NEWLINE_Anys m\xc3\xa9s tard, cap al 1937, el mateix director Istv\xc3\xa1n Kerner va fer ren\xc3\xa9ixer l\xe2\x80\x99inter\xc3\xa8s per les obres de Richard Wagner, i per assolir-ho escoll\xc3\xad, juntament amb altres artistes, Maria Basilides, que va assumir els papers m\xc3\xa9s importants de contralt, destacant particularment en els de Fricka (Die Walk\xc3\xbcre) i Erda (Das Rheingold), dotant-los d\xe2\x80\x99una interpretaci\xc3\xb3 molt personal que obtingu\xc3\xa9 gran \xc3\xa8xit._NEWLINE_A partir de 1920 fou convidada sovint a l\xe2\x80\x99estranger, principalment a Berl\xc3\xadn on actu\xc3\xa0 amb assidu\xc3\xaftat. En aquella \xc3\xa8poca assol\xc3\xad els cims m\xc3\xa9s alts de la seva carrera, amb papers que real\xc3\xa7aven la seva personalitat noble, afavorida per una veu suau, vellutada i ben equilibrada, defugint sempre dels mitjans espectaculars emprats per altres cantants de l\xe2\x80\x99\xc3\xa8poca. A m\xc3\xa9s de Berl\xc3\xadn, ciutats com ara Dresden, Munic, Praga, Bucarest, Londres, Copenhaguen, Viena o Anvers, la van poder escoltar en nombroses ocasions, sovint sota la direcci\xc3\xb3 de mestres com ara Richard Strauss, Bruno Walter, Erich Kleiber, Fritz Busch, Hans Knappertsbusch o Hermann Abendroth._NEWLINE_A part del escenaris oper\xc3\xadstics, Maria Basilides assol\xc3\xad grans \xc3\xa8xits en la interpretaci\xc3\xb3 de lied i oratoris. Despr\xc3\xa9s de la seva participaci\xc3\xb3 en la Novena de Beethoven que hem comentat m\xc3\xa9s amunt, fou sol\xc2\xb7licitada sovint per interpretar altres obres en concert, i a Hongria pr\xc3\xa0cticament actu\xc3\xa0 en totes les ocasions possibles, participant en el Requiem de Wolfgang Amadeus Mozart, el El Messies de Georg Friedrich H\xc3\xa4ndel o la Passi\xc3\xb3 segons sant Mateu de Johann Sebastian Bach. Precisament, amb els anys, Maria Basilides f\xc3\xa9u altres memorables interpretacions de la Missa en si menor i diverses cantates de J. S. Bach, algunes de les quals han quedat recollides en excel\xc2\xb7lents enregistraments._NEWLINE_D\xe2\x80\x99altra banda, Maria Basilides, fou una sol\xc2\xb7licitada i excel\xc2\xb7lent int\xc3\xa8rpret de les composicions vocals de Gustav Mahler, i tamb\xc3\xa9 reeix\xc3\xad en els lieder de Franz Schubert, assolint sempre una perfecta interpretaci\xc3\xb3 que fou molt elogiada._NEWLINE_Maria Basilides fou tamb\xc3\xa9 una gran defensora i una de les m\xc3\xa9s importants propagadores de la m\xc3\xbasica del seu pa\xc3\xads, Hongria, i estren\xc3\xa0 obres de compositors com ara B\xc3\xa9la Bart\xc3\xb3k o Zolt\xc3\xa1n Kod\xc3\xa1ly que van col\xc2\xb7laborar sovint amb ella._NEWLINE_Va estar casada amb el cr\xc3\xadtic musical Istv\xc3\xa1n P\xc3\xa9terfi (1884-1962). Maria Basilides va morir el 26 de setembre de 1946 a Budapest. Les seves cendres reposen al cementiri de Kerepesi, a Budapest."